stanford-oval/wikipedia huggingface dataset:
אריה לייב "הארוך" מקראקא
ביוגרפיה

נולד לרבי זכריה מענדל קלויזנער שכונה "ר' זכריה הנביא". למד אצל רבי יהושע העשיל בעל "מגיני שלמה" ו"שו"ת פני יהושע". נישא ליוטא בתו של רבי אפרים פישל רבה של לבוב, שימש כדיין ומו"ץ בקראקא, ואחר כך שימש ברבנות פשמישל עד פטירת ר' העשיל מקראקא בכ' בתשרי תכ"ד, 21 באוקטובר 1663. לאחר פטירתו ירש את מקומו והתמנה כרבה של קראקא, משרה בה החזיק עד פטירתו בט"ו באייר תל"א, 25 באפריל 1671.
הוא לא הדפיס מחידושי תורתו, אולם כמה מחידושיו ומתשובותיו ההלכתיות שרדו בכתבי בני דורו. קונטרס ביידיש המכיל ליקוט של דברי מוסר, נדפס בשנת תכ"ו בשם "תיקוני תשובה ארץ צבי", שזכה להסכמתו יוחס בדיעבד לנתן העזתי.
הוא נקבר בבית הקברות היהודי העתיק בקרקוב, על יד מחותנו הרב ר' העשיל מקראקא.
משפחתו

משפחתו של רבי אריה לייב, הייתה ממשפחות הרבנים החשובות בפולין. אחיו היו: רבי צבי הירש קלויזנר ורבי דוד טביל מבריסק וגיסם היה רבי יהודה ב"ר ניסן (מהריב"ן), רבן של אולקוש, טומשוב לובלסקי, קאליש וערים נוספות.
בנו, רבי זכריה מנדל, היה מחשובי רבני פולין שנודע בצדקותו, מחבר הספר "באר היטב" על יורה דעה וחושן משפט, ונקרא בפי ההמון "רבי זכריה הנשיא". מלבדו, ידועים בשמם שלושה בנים נוספים: אפרים פישל מלודמיר, אלעזר, וחיים מיברוב.
שלוש בנותיו נישאו לרבנים חשובים: בתו גיטל נישאה לרבי שמואל מפיורדא, מחבר "בית שמואל" על שולחן ערוך אבן העזר. פעריל נישאה לרבי יחזקיה יהושע פייבל תאומים, רבן של פרמיסלה וברסלאו; ודבורה נישאה לרבי שאול, בנו של רבי השיל מקראקא.
לקריאה נוספת

יצחק דוב פעלד, קונטרס חלקי אבנים, נספח לשו"ת נשאל דוד, חלק ג', ירושלים תשל"ה, עמ' רכב, באתר היברובוקס
יצחק דוב פעלד, חלוקי אבנים, נספח לספר יש מנחילין מהרב פינחס קצנלנבוגן, ירושלים תשמ"ו, עמ' תל-תלא, באתר היברובוקס
רפאל הלפרין, אטלס עץ חיים, בערכו. (חלק ז, בני ברק תשמ"ב, עמ' 123).
מאיר וונדר, אלף מרגליות, ירושלים תשנ"ג. (מס. 666). עמ' 462–463.
הערות שוליים

↑  מתורגם גם: הגבוה; כונה גם ר' אריה לייב ר' פישל'ס [=של ר' פישל], על שם חמיו רבה של לבוב.
↑  ראו על מהדורותיו של קונטרס זה: ישראל היילפרין, בית ישראל בפולין ח"ב, ירושלים תשי"ד, עמ' 41.
↑  יש שחשבו שהיה חתן בנו רבי זכריה מנדל (ראה: חיים נתן דמביצר בכלילת יופי עמוד קכ"ח) אך נראה יותר כמו שכתב בדעת קדושים (בהערה אחרונה) היות שהיה מבוגר ממנו.
ביבליוגרפיה של סטיבן קינג

| ביבליוגרפיה של סטיבן קינג |
| --- | --- |
 
 רומנים ↙:  65
 אנתולוגיות ↙:  12
 ספר עיון ↙:  5
 תסריטים ↙:  16
 יצירות נוספות ↙:  19
הסופר האמריקאי סטיבן קינג, אשר כותב בעיקר ספרי אימה, מותחנים, וספרי מדע בדיוני, פרסם נכון ל-2024, 65 רומנים, כולל שבעה שפורסמו בשם העט "ריצ'רד בכמן", מעל ל-200 סיפורים קצרים שפורסמו ב-12 אנתולוגיות, חמישה ספרי עיון, ו-19 תסריטים. יצירותיו זכו לאורך השנים לפופולריות עצומה, ומעל ל-400 מיליון עותקים של יצירותיו נמכרו לאורך השנים ברחבי העולם. רבים מיצירותיו גם עובדו לסרטי קולנוע, סדרות טלוויזיה וחוברות קומיקס.
חלק ניכר מיצירותיו של קינג מתרחשות במדינת מיין בה קינג מתגורר.
מעל ל-60 מספריו של סטיבן קינג נכללו לאורך השנים ברשימת רבי-המכר של הניו יורק טיימס, ורבים מהם הגיעו למקום הראשון ברשימה.
אנתולוגיות

| שנה | שם האנתולוגיה | הוצאות | ISBN | מספר העמודים בגרסה האנגלית | הערות |
| --- | --- | --- | --- | --- | --- |
| 1978 | משמרת לילה | Doubleday | ISBN 978-0-385-12991-6 | 336 | מועמדות בפרס הפנטזיה העולמי, 1979 מועמדות לפרס לוקוס לאנתולוגיה הטובה ביותר, 1979 |
| 1982 | עונות מתחלפות | Viking Press | ISBN 978-0-670-27266-2 | 527 | מועמדות בפרס הפנטזיה העולמי, 1983 מועמדות לפרס לוקוס לאנתולוגיה הטובה ביותר, 1983 |
| 1985 | צוות שלדי | Putnam | ISBN 978-0-399-13039-7 | 512 | זכה בפרס לוקוס לאנתולוגיה הטובה ביותר, 1986 מועמדות בפרס הפנטזיה העולמי, 1986 |
| 1990 | ארבע אחרי חצות | Viking Press | ISBN 978-0-670-83538-6 | 763 | זכה בפרס בראם סטוקר, 1991; מועמדות לפרס הפנטזיה הבריטית, 1991 מועמדות לפרס לוקוס לאנתולוגיה הטובה ביותר, 1991 |
| 1993 | סיוטים וחזיונות | Viking Press | ISBN 978-0-670-85108-9 | 816 | מועמדות לפרס בראם סטוקר, 1994 מועמדות לפרס לוקוס לאנתולוגיה הטובה ביותר, 1994 |
| 1999 | לבבות באטלנטיס | Scribner | ISBN 978-0-684-85351-2 | 528 | מועמדות לפרס בראם סטוקר, 2000 מועמדות לפרס הפנטזיה הבריטי, 2000 מועמדות לפרס הפנטזיה העולמי, 2000 מועמדות לפרס לוקוס לאנתולוגיה הטובה ביותר, 2000 |
| 2002 | הכל סופי | Scribner | ISBN 978-0-743-23515-0 | 464 | מועמדות לפרס בראם סטוקר, 2003 מועמדות לפרס הפנטזיה הבריטי, 2003 מועמדות לפרס לוקוס לאנתולוגיה הטובה ביותר, 2003 |
| 2008 | מייד אחרי השקיעה | Scribner | ISBN 978-1-416-58408-7 | 386 | זכה בפרס בראם סטוקר, 2009 מועמדות לפרס הפנטזיה הבריטית, 2009 מועמדות לפרס שירלי ג'קסון, 2009 |
| 2010 | אפלה מוחלטת, אין כוכבים | Scribner | ISBN 978-1-439-19256-6 | 368 | זכה בפרס בראם סטוקר, 2011 זכה בפרס הפנטזיה הבריטית, 2011 |
| 2015 | בזאר לחלומות רעים | Scribner | ISBN 978-1-501-11167-9 | 495 | זכה בפרס שירלי ג'קסון, 2016 |
| 2020 | אם זה מדמם | Scribner | ISBN 978-1-982-13797-7 | 448 | מועמדות לפרס לוקוס בקטגוריית האנתולוגיה הטובה ביותר, 2021 |
| 2024 | You Like It Darker | Scribner | ISBN 978-1-668-03771-3 | 502 |  |
ספרי עיון

| שנה | שם הספר | הוצאה | ISBN | מספר עמודים | עמודים |
| --- | --- | --- | --- | --- | --- |
| 1981 | Danse Macabre | Everest House | ISBN 978-0-896-96076-3 | 400 | זכה בפרס הוגו בקטגוריית ספר העיון הטוב ביותר זכה בפרס לוקוס בקטגוריית ספר העיון הטוב ביותר, 1982 |
| 1988 | Nightmares in the Sky | Viking Studio Books | ISBN 978-0-670-82307-9 | 128 | אוייר על ידי ריצ'רד "f-stop Fitzgerald" מיניסאלי |
| 2000 | On Writing: A Memoir of the Craft | Scribner | ISBN 978-0-684-85352-9 | 228 | זכה בפרס בראם סטוקר בקטגוריית ספר העיון הטוב ביותר, 2001 זכה בפרס לוקוס בקטגוריית ספר העיון הטוב ביותר, 2001 |
| 2000 | Secret Windows: Essays and Fiction on the Craft of Writing | BOMC | ISBN 978-0-965-01851-7 | 433 |  |
| 2004 | Faithful | Scribner | ISBN 978-0-743-26752-6 | 432 | נכתב בשיתוף פעולה עם סטיוארט אונאן |
תסריטים

| שנה | שם התסריט | הערות |
| --- | --- | --- |
| 1982 | Creepshow | סרט אנתולוגיה מהסוגות קומדיה ואימה שמבוסס על תסריט מאת סטיבן קינג. |
| 1985 | Cat's Eye | סרט אנתולוגיה מסוגת האימה המבוסס על הסיפורים הקצרים של קינג "Quitters, Inc." ו-"The Ledge". |
| 1985 | Silver Bullet | סרט אימה המבוסס על הנובלה של קינג "Cycle of the Werewolf". |
| 1986 | מקסימום אוברדרייב | סרט אימה-מדע בדיוני-פעולה-אסונות שנכתב ובוים על ידי סטיבן קינג. הסרט מבוסס על סיפור קצר של קינג בשם "Trucks". |
| 1987 | הפרק "Sorry, Right Number" | פרק בסדרת האימה "Tales from the Darkside" שהתבסס על תסריט מקורי מאת סטיבן קינג. |
| 1989 | Pet Sematary | סרט אימה המבוסס על רומן באותו השם מאת סטיבן קינג. |
| 1991 | Golden Years | סדרת טלוויזיה מקורית בת 7 פרקים מהסוגות מותחן-מדע בדיוני שהתבססה על תסריטים שנכתבו על ידי סטיבן קינג בשיתוף פעולה עם ג'וזף אנדרסון. |
| 1992 | Sleepwalkers | סרט אימה המבוסס על תסריט מקורי מאת סטיבן קינג. |
| 1994 | העמדה | מיני-סדרה המבוססת על רומן באותו השם מאת סטיבן קינג. |
| 1996 | Michael Jackson's Ghosts | סרט מוזיקלי קצר בכיכובו של מייקל ג'קסון אשר התבסס על תסריט שנכתב על ידי סטיבן קינג ומיק גאריס והתבסס על קונספט מקורי מאת על ידי גאריס, ג'קסון וקינג. |
| 1997 | The Shining | מיני-סדרה בת שלושה פרקים מסוגת האימה שהתבססה על רומן באותו השם מאת סטיבן קינג. |
| 1998 | הפרק "Chinga" | פרק בסדרת הטלוויזיה "תיקים באפלה" שהתבסס על תסריט אותו סטיבן קינג כתב יחד עם יוצר הסדרה כריס קרטר. |
| 1999 | Storm of the Century | מיני-סדרה מקורית בת שלושה פרקים מסוגת האימה עבורה סטיבן קינג כתב את התסריטים. |
| 2002 | Rose Red | מיני-סדרה מקורית בת שלושה פרקים מסוגת האימה עבורה סטיבן קינג כתב את התסריטים. |
| 2004 | Kingdom Hospital | סדרת טלוויזיה בת 13 פרקים מסוגת האימה עם תסריטים שנכתבו על ידי סטיבן קינג. הסדרה הייתה מבוססת על המיני סדרה "הממלכה" מאת של לארס פון טרייר. |
| 2006 | Desperation | סרט טלוויזיה מסוגת האימה המבוסס על רומן באותו השם מאת סטיבן קינג. |
| 2014 | הפרק "Heads Will Roll" | פרק בסדרת המדע בדיוני-מסתורין-דרמה "בתוך הבועה" המבוסס על רומן באותו השם מאת סטיבן קינג. |
| 2014 | A Good Marriage | סרט מותחן פסיכולוגי המבוסס על נובלה באותו השם מאת סטיבן קינג. |
| 2016 | Cell | סרט מהסוגות אימה ומדע בדיוני המבוסס על רומן באותו השם מאת סטיבן קינג שנכתב בשיתוף פעולה עם אדם אלקה. |
| 2021 | הפרק "The Circle Closes" | פרק במיני-סדרה "העמדה" המבוסס על רומן באותו השם מאת סטיבן קינג. |
| 2021 | סיפורה של ליסי | מיני-סדרת אימה אמריקאית המבוססת על רומן באותו השם מאת סטיבן קינג. |
הערות שוליים

↑  "Wednesday, 22 November, 2006" (באנגלית בריטית). 2006-11-22. נבדק ב-2024-10-13.
1 2  "Stephen King". The Science Fiction Awards Database. נבדק ב-2016-01-30.
1 2  "The Edgars". The Edgars Database. נבדק ב-2016-01-28.
↑  "2011 Eisner Awards". San Diego Comic Convention. 2 בדצמבר 2012. נבדק ב-2017-09-14. {{cite web}}:  (עזרה)
הוזייר

| --- | --- |
הוזייר בהופעה בטרובדור, 2014
הוזייר בהופעה בטרובדור, 2014
 לידה:  17 במרץ 1990 (בן 34) בריי, מחוז ווילו, אירלנד
 שם לידה:  אנדרו הוזייר-בירן
 שם במה:  Hozier 
 מוקד פעילות:  אירלנד 
 תקופת הפעילות:  מ-2008
 מקום לימודים:  טריניטי קולג', St Gerard's School 
 עיסוק:  מוזיקאי, זמר-יוצר
 סוגה:  אינדי רוק, סול, בלוז
 סוג קול:  בריטון 
 שפה מועדפת:  אנגלית 
 כלי נגינה:  שירה, גיטרה, גיטרת בס, פסנתר, סינתיסייזר
 חברת תקליטים:  רוביוורקס, איילנד רקורדס, קולומביה רקורדס
 www.hozier.com
 פרופיל ב-IMDb
 
אנדרו הוזייר-בירן (באנגלית: Andrew Hozier-Byrne; נולד ב-17 במרץ 1990), הידוע יותר בשם הבמה שלו הוזייר (Hozier), הוא מוזיקאי וזמר-יוצר אירי. ב-2013 הוציא את המיני-אלבום הראשון שלו, "Take Me to Church". את המיני-אלבום השני, "From Eden", הוציא ב-2014. אלבום הבכורה שלו, "Hozier", יצא באוקטובר 2014.
קריירה > תחילת הדרך

הוזייר נולד בבריי, מחוז ויקלו, בנו של מוזיקאי. הוא החל ללמוד לתואר במוזיקה בטריניטי קולג', דבלין, אך נשר מהלימודים באמצע שנת הלימודים הראשונה שלו כדי להקליט דמואים עבור יוניברסל מיוזיק גרופ. בזמן שלמד בטריניטי, הפך לחלק מהתזמורת של טריניטי. הוא היה חבר בקבוצה Anúna בין השנים 2008 ל-2012, וקיבל תפקיד סולו בתקליט של הקבוצה משנת 2012 "Illumination", כששר את "La Chanson de Mardi Gras". הוא השתתף בסיבוב ההופעות הבינלאומי של הקבוצה כולל הופעות בנורווגיה והולנד.
קריירה > 2013–2017: פריצה

הוזייר כתב את השיר "Take Me to Church" ב-2013 בין במות פתוחות בדבלין; הדמו המחוספס הביא לכך שהוא חתם בחברת התקליטים העצמאית רוביוורקס רקורדס. הוזייר הוציא את המיני-אלבום הראשון שלו, שנקרא גם Take Me to Church, ב-3 ביולי. הוא הופיע בבילבורד 200. הוא הקליט תחילה גרסאות דמו של רצועות באולפן בעליית הגג שלו לפני שעבד על התקליט עם המפיק רוב קירוואן. הסינגל יצא בספטמבר 2013. הקליפ, שרמז לנושאים של הומופוביה, יצא באותו חודש, לאחר שנוצר ב"תקציב זעום" וצולם כולו בשחור-לבן. הקליפ שותף על ידי השחקן האנגלי סטיבן פריי, מה שעזר לו להגיע לעמוד הראשון ב-Reddit ובהמשך להפוך לויראלי. "Take Me to Church" הובילה לפריצה הגדולה של הוזייר, כשהשיר נכנס למגוון מצעדים ברחבי העולם וקיבל תוארי פלטינה מרובים; השיר גם זכה לשבחי המבקרים על הליריקה והמסרים שלו. שיר הסיום של המיני-אלבום, "Cherry Wine", הופיעה בסרטו של זאק בראף, "הלוואי והייתי כאן".
בשנת 2014 הוציא הוזייר את המיני-אלבום השני שלו, From Eden. הוזייר הוציא את האלבום, Hozier, ב-19 בספטמבר 2014, כולל רצועות משני המיני אלבומים הראשונים שלו. האלבום שאב השראה ממוזיקת פולק, R&B ובלוז. האלבום זכה להצלחה ביקורתית והגיע למקום הראשון באירלנד ולמקום השני בבילבורד 200 בארצות הברית. האלבום הוא פלטינה כפולה בבריטניה ובארצות הברית. לאחר יציאת "Take Me to Church", האלבום הוציא חמישה סינגלים שיצאו מ-2014 עד 2016: "From Eden",‏ "Sedated",‏ "Work Song",‏ Someone New",‏ "Jackie and Wilson" ו-"Cherry Wine", שהופיעו כולם במצעד הסינגלים האירי. בקליפים של "From Eden",‏ "Someone New" ו-"Cherry Wine" הופיעו השחקניות קייטי מקגראת', נטלי דורמר וסרשה רונאן, בהתאמה. הוא יצא לסיבוב הופעות אמריקאי ואירופאי כדי לקדם את האלבום.
"Take Me to Church" היה מועמד מאוחר יותר בטקס פרסי הגראמי ה-57 לשיר השנה בשנת 2015. בטקס, הוא ביצע את השיר עם אנני לנוקס, ואחר כך בטקס פרסי הבילבורד לשנת 2015. ב-12 בנובמבר 2015, הוא זכה בפרס VH1 של השנה, פרס שנבחר על ידי מעריצים. בטקס הוא ביצע את "Take Me to Church" ואת "Blackbird" של הביטלס עם הזמרת טורי קלי.
ביוני 2016 הוציא הוזייר את השיר "Better Love" כחלק מפסקול "האגדה של טרזן". הוזייר לקח לאחר מכן הפסקה של שנה מעבודתו.
קריירה > 2018–2021: Nina Cried Power ו-Wasteland, Baby!

בספטמבר 2018, הוזייר חזר עם הוצאת המיני אלבום Nina Cried Power. האלבום כולל שיתוף פעולה עם מייביס סטייפלס בשיר הנושא. הוא הוציא את הסינגל המוביל של אלבום האולפן השני שלו, "Movement", ב-14 בנובמבר, לצד קליפ.
אלבומו השני של הוזייר, Wasteland, Baby!, יצא ב-1 במרץ 2019, כולל רצועות מהמיני אלבום הקודם שלו. האלבום הגיע היישר אל ראש מצעד האלבומים האירי ובמצעד הבילבורד 200. האלבום מאז קיבל תואר כסף בבריטניה וזהב בארצות הברית. לאחר יציאתו של האלבום, הוזייר יצא לסיבוב הופעות ברחבי צפון אמריקה, אוסטרליה, ניו זילנד ואירופה כדי לקדם את האלבום.
האלבום הוציא שני סינגלים נוספים שיצאו ב-2019: "Almost (Sweet Music)" ו-"Dinner and Diatribes"; הקליפ של השיר האחרון כולל הופעה של השחקנית אניה טיילור-ג'וי.
במרץ ואפריל 2020, הוזייר ערך מספר הופעות בשידור חי בפלטפורמות המדיה החברתית אינסטגרם ופייסבוק כדי לגייס כסף ומודעות עבור האגודה האירית למניעת אכזריות לילדים (ISPCC) במהלך מגפת הקורונה.
ב-29 באוקטובר 2021 הוציא הוזייר את הסינגל "Tell It to My Heart" בשיתוף עם מדוזה.
קריירה > 2022–הווה: Unreal Unearth ו-Eat Your Young

ב-31 בדצמבר 2021, הוזייר הכריז על אלבומו הבא. הוא הוציא קטעי מילים משני שירים עתידיים ברשתות החברתיות, "De Selby" ו-"Rob the Goddess". הוא הוציא את הסינגל "Swan Upon Leda" ב-7 באוקטובר 2022, עם השראתו מהפמיניסטית המצרית מונה אלטחאווי, כמו גם פסק דין דובס נגד הארגון לבריאות נשים בג'קסון בארצות הברית וההפגנות באיראן ב-2022. "Blood Upon the Snow" יצא ב-9 בנובמבר, כשיתוף פעולה עם המלחין בר מק'רירי עבור משחק הווידאו "God of War: Ragnarök".
ב-16 במרץ 2023, הוזייר הכריז על סיבוב ההופעות של האלבום Unreal Earth. הוא הוציא את המיני אלבום Eat Your Young ב-17 במרץ 2023. המיני אלבום כולל שלושה שירים: "Eat Your Young", "All Things End" ו-"Through Me (The Flood)". ‏Unreal Unearth יצא לאור ב-18 באוגוסט 2023.
ב-22 במרץ 2024 יצא לאור המיני אלבום השישי שלו, Unheard, שכלל את השיר "Too Sweet" שהגיע למקום הראשון במצעד הבילבורד הוט 100 והיה אחד מעשרת השירים המושמעים ביותר בשנת 2024. בדצמבר 2024, הוכרז כי הוזייר יחזור ל"סאטרדיי נייט לייב" להופעתו השנייה כאורח מוזיקלי ב-21 בדצמבר, בפרק שיונחה על ידי מרטין שורט. הופעתו תגיע לאחר יציאת האלבום המורחב שלו Unreal Unearth: Unending ב-6 בדצמבר.
הוזייר צפוי להוביל את פסטיבל Governors Ball (אנ') לשנת 2025 שיתקיים בניו יורק ביוני 2025.
דיסקוגרפיה > אלבומי אולפן

2014: Hozier
2019: Wasteland, Baby!
2023: Unreal Unearth
דיסקוגרפיה > מיני-אלבומים

2013: Take Me to Church
2014: From Eden
2015: Live in America
2018: Nina Cried Power
2023: Eat Your Young
2024: Unheard
2024: Unaired
פרסים ומועמדויות

| שנה | פרס | קטגוריה | עבור | תוצאה | מקור |
| --- | --- | --- | --- | --- | --- |
| 2024 | פרס הווידאו קליפים של MTV | האלטרנטיבי הטוב ביותר | "Too Sweet" | מועמדות |  |
| 2024 | פרס הווידאו קליפים של MTV | שיר הקיץ | "Too Sweet" | מועמדות |  |
| 2024 | פרס המוזיקה של MTV אירופה | האלטרנטיבי הטובה ביותר | הוזייר | מועמדות |  |
| 2024 | פרס המוזיקה של MTV אירופה | האמן הטוב ביותר בבריטניה ואירלנד | הוזייר | מועמדות |  |
| 2024 | פרס המוזיקה של בילבורד | אמן רוק מוביל | הוזייר | מועמדות |  |
| 2024 | פרס המוזיקה של בילבורד | אלבום רוק מוביל | Unheard (EP) | מועמדות |  |
| 2024 | פרס המוזיקה של בילבורד | שיר רוק מוביל | "Too Sweet" | מועמדות |  |
הערות שוליים

↑  Kaitlynn Peres, REVIEW: Hozier enchants listeners once again with new addition ‘Unheard’, The Sunflower
↑  Chris Willman, With His No. 1 Smash ‘Too Sweet,’ Hozier Went From Literary-Minded Album Artist to Pop Idol, Variety, ‏2024-12-04 (באנגלית אמריקאית)
↑  Hannah Dailey, Gracie Abrams & Hozier to Serve as Musical Guests on ‘Saturday Night Live’, Billboard, ‏2024-12-02 (באנגלית אמריקאית)
↑  Dan Heching, MTV VMAs 2024: See who won, CNN, ‏2024-09-12 (באנגלית)
↑  Here are all the winners from the 2024 MTV Europe Music Awards, euronews, ‏2024-11-11 (באנגלית)
↑  Katie Atkinson, Here Are the 2024 Billboard Music Awards Winners: Full List, Billboard, ‏2024-12-13 (באנגלית אמריקאית)
| --- | --- |
בקרת זהויות :  PLWABN: 9810692705205606  BnF: cb169724446 (data)  GND: 1065619073  ISNI: 0000 0004 4006 7795  LCCN: no2014138324  MusicBrainz: b4691384-50c3-4afd-9988-51d3ec5db65d  NKC: osa2015895360  NLA: 59276536  NLK: KAC2020N8326  RERO: 02-A025103122  VIAF: 311470801   WorldCat (עם VIAF): 311470801
חלמית

| חלמית |
| --- | --- |

מיון מדעי
ממלכה:: צומח
מערכה:: בעלי הפרחים
מחלקה:: דו-פסיגיים
סדרה:: חלמיתאים
משפחה:: חלמיתיים
סוג:: חלמית
מינים
 כ-30 מינים, בהם:  Malva alcea  Malva moschata  Malva neglecta - חלמית גמדית  Malva nicaeensis - חלמית מצויה  Malva parviflora - חלמית-קטנת פרחים   Malva pusilla - חלמית קטנה  Malva sylvestris - חֶלְמִית גְּדוֹלָה  Malva verticillata - חלמית סינית
שם מדעי
 Malva ‏לינאוס, 1753
חֶלְמִית (שם מדעי:.Malva Tourn. ex L) היא סוג של צמחים עשבוניים המוכרים בשם חובייזה במשפחת החלמיתיים. הסוג כולל 53 מינים. לפי אתר WFO משויכים אליו 65 מינים ו-9 תת-מינים. תפוצתו רחבה ומשתרעת באזורים הסובטרופיים וטרופיים של אפריקה, אסיה ואירופה. בישראל גדלים 6 מינים חד-שנתיים מהם שניים נפוצים: חלמית קטנת-פרחים וחלמית מצויה. אחד מהם, חלמית מצרית, גדל במדבר, בבתי-גידול טבעיים בלבד, השאר גדלים באשפתות, חורבות, שדות נטושים ובצידי דרכים.
הסוג מעוג (Lavatera) בוטל מבחינה טקסונומית והמינים שבו הועברו לסוג חלמית (Malva) ועל כן הסוג חלמית כולל 11 מינים. נכון להיום שינוי זה אינו מוסכם על הבוטנאים הישראלים.
שמות הסוג

השם העממי הרווח לחלמית הוא "לחם ערבי" או חוּבֵּזָה (מערבית: خُبَّيْزَة שמשמעותה "כיכר לחם קטנה").
השם "חַלָּמוּת, חֶלְמוּת, חֶלְמִית ניתן לסוג Malva rotundifolia במילון "ילקוט הצמחים" (עמוד 16, הערה 269) משנת 1930 על סמך מסכת כלאים, פרק א', משנה ח' ותוספתא ובהערה נכתב בנוסף "כך מפרש הערוך ואחרים וכך משתמשים בו בארץ ישראל". שם הסוג "חֶלְמִית" אושרר במילון "צמחי ארץ ישראל – שמות המשפחות והסוגים" משנת 1946 בסעיף 560 בעמ' 30. לדעת פרשנים וחוקרים אחדים המילה חַלָּמוּת באיוב, ו', ו' מתייחסת לצמח חלמית או בצמחים דומים ממשפחת החלמתיים, למשל הערוך, הרמב"ם ור' עובדיה מברטנורא.
מאפיינים

הסוג חלמית בסוג חלמית מספר איברי הפרח, עלי הגביע, עלי הכותרת, עלי השחלה והצלקות הוא 5. והוא מאופיין בריבוי אבקנים שיוצרים את צינור האבקנים. הסוג נבדל מסוגים אחרים בהימצאות גביעון (בשונה מאבוטילון ומסידה) המצוי מתחת לגביע הפרח. ובפרי שלו מסוג מפרדת בעלת פרודות מרובות חד-זרעיות שאינן נפתחות.
הסוג חלמית מקיף צמחים עשבוניים חד-שנתיים, רב-שנתיים או בני שיח או שיחים, זקופים או מזדקפים או שרועים, חלקים או שעירים. השערות כוכביות (שערה רב-תאית המסתעפת לצדדים מבסיסה) או שערות פשוטות.
העלים מסורגים (עלה אחד בכל מפרק) על פי רוב הם סדורים באופן לולייני (ספירלי) לאורך הגבעול, הלוואים יושבים וריסניים. העלים בעלי פטוטרת ובעלי עורקים מאוצבעים היוצאים מבסיס העלה. העלים גזורים (חלמית מצרית), שסועים לאונות או מחולקים לאונות ארוכות ואורכן מגיע עד כדי מרוחבו של העלה. שפת העלה תמימה או משוננת.
הפרחים דו-מיניים (נכונים) על פי רוב בעלי סימטריה רדיאלית, וערוכים בקבוצה או לפעמים יחידים בחיקי העלים.
הגביעון הוא בעל 2 או 3 חפים מפורדים (למשל בחלמית מצויה) או מאוחים לכל אורכם או חלק מאורכם (למשל במעוג כריתי).
הגביע בעל 5 עלים מפורדים או מאוחים, פחות או יותר, ונושקים האחד לשני. לפעמים הגביע נושר ואינו משתייר לאחר האבקה.
הכותרת בעלת 5 עלים מפורצים בראשם, מעוקלים או חופפים האחד את השני, והם מעורים בבסיסם לצינור האבקנים.
שערות בלוטיות של צוף מצויים בצד הפנימי של עלי הגביע ועלי הכותרת או האנדרוגינופר (אם קיים).
האבקנים מרובים, זיריהם מאוחים בתחתיתם ויוצרים את צינור האבקנים שמקיף את עמודי העלי.
המאבקים דמוי כליה ובעלי לשכה אחת הנפתחת בראשה. גרגר האבקה נושא שערות נוקשות, חזקות וקוצניות.
השחלה עילית עם עלי שחלה מרובים ומגורות רבות. כל מגורה בת ביצית אחת.
עמודי העלי מאוחים על פי רוב בחלקם התחתון ומספרם על פי רוב כמספר עלי השחלה.
הפרי מטיפוס מפרדת בעלי פרודות מרובות חד זרעיות שאינן נפתחות. הפרודות ערוכות בדור מסביב לעמוד קונסי (המשכה של מצעית הפרח), שראשו עשוי לפעמים בצורת דיסקוס (מעוג אפיל).
הזרעים דמוי כליה, מעוטי אֶנְדּוֹסְפֵּרְם ועל פי רוב שעירים.
שימושים

לחלמית פרי קטן הראוי למאכל. גם עליהם של מינים רבים של חלמית ראויים למאכל, לדוגמה, בסלטים, לאחר בישול, בחביתת ירק או בקציצה מטוגנת.
מינים רבים גדלים בגינות פרחים, בעוד אחרים הם עשבים פולשים, במיוחד ביבשת אמריקה שם הם אינם מתורבתים.
מיני החלמית

בישראל נפוצות חלמית מצויה (Malva nicaeensis) וחלמית גדולה (או כחולה) (Malva sylvestris). החלמית (הידועה כ"חוביזה", מערבית: خبّيزة, או כ"לחם ערבי" וגם כ"לחם גמדים"), נודעה בארץ בכך ששימשה את תושבי ירושלים למאכל בעת המחסור והמצור בתקופת המערכה על ירושלים במלחמת העצמאות. היא גדלה בשדות בר, אזורים זנוחים, אך גם בגינות הבתים.
חלמית גדולה

חֶלְמִית גְּדוֹלָה (.Malva sylvestris L) היא צמח עשבוני חד-שנתי, דו-שנתי או רב-שנתי, שכיח בגינות ובמעזבות, תפוצתו רחבה בעולם בעיקר באזור הים-תיכוני והאירו-סיברי וחודרת למערב האזור האירנו-טורני. בישראל הוא גדל כמעט בכל האזורים על קרקעות עשירות בחנקן בצידי דרכים, במקומות נטושים ובגינות. הצמח מסועף, מרובה עלים וגובהו 0.5 עד 1.5 מ'. העלים פשוטים ובעלי פטוטרת ארוכה. הטרף גדול ועגול, אינו גזור או מחולק לעיתים לאונות ככף יד. האונות משוננות, והמפרצים בין האונות רדודים. הפרחים בעלי עוקצים קצרים וערוכים בקבוצות בחיק העלים. הגבעון בן 2 או 3 עלים. עלי הכותרת לבנים או ורודים עם פסים בולטים בצבע סגול כהה. אורכם 18 עד 25 מ"מ, פי 3 עד 4 מאורך הגביע ולרוב הם מפורצים בקודקודם. הפרי מפרדת שעטוף בעלי הגביע ובגביעון. הפריחה מסוף ינואר עד תחילת מאי.
חלמית זנוחה

חֶלְמִית זְנוּחָה (.Malva neglecta Wallr) היא צמח עשבוני חד-שנתי נדיר מאוד בישראל. תפוצתו מוגבלת לחרמון, לנגב, להרי אילת ולדרום ירדן. הוא גדל בקרקעות עשירות בנוטריינטים מופרים, בצידי דרכים ובמעזבות בקרבת בני אדם, אך גם במקומות טבעיים. מאידך, למין זה תפוצה טבעית רחבה: באיים הקנריים ובמרוקו, מאירופה עד מרכז אסיה ומערב ההימלאיה. והוא נכנס להודו, דרום אפריקה ולצפון אמריקה ודרומה. מין זה שעיר ומכוסה בצפיפות בשערות הדוקות, פרחים לבנים וורדים. אורך עלי הכותרת 7 עד 12 מ"מ, פי 2 מאורך הגביע. עלי הגביעון דמוי סרגל עד מוארכים, קצרים מהגביע, רוחבם כ-1 מ"מ. הגביע משתייר, אך אינו מתפרה. הפרודות חלקות ושעירות. פריחה מסוף ינואר ועד תחילת יוני.
חלמית חדת-אונות

חֶלְמִית חַדַּת-אֻנּוֹת (.Malva oxyloba Boiss) היא צמח עשבוני חד-שנתי, ים-תיכוני, קירח או מקריח שגדל בר באלג'יריה, בקפריסין, בסיציליה, בירדן, בישראל, בלבנון בסוריה ובישראל. בישראל מין זה נדיר והוא גדל בצידי דרכים ובמעזבות בקרבת בני אדם, אך גם במקומות טבעיים. הוא נדיר מאוד בחוף הגליל, בשרון, בדרום מישור החוף, בגליל העליון, בגליל התחתון, בעמק יזרעאל, בכרמל, בהרי יהודה ובערבה. העלים מחולקים ל-3 עד 5 אונות; האונות שסועות לאונות משנה ארוכות, חדות, תמימות או מפוצלות לשלוש. הגביע גדל ומשתייר ומתפרה באופן ניכר (גדל בנפחו בעת ההבשלה). אורך עלי הכותרת 4 עד 7 מ"מ ולעיתים רחוקות 9 מ"מ, פי 1 עד 1.5 מאורך הגביע. אונות הגביע הבשל ביציות-משולשות, רחבות ומחודדות (מסתיימים בחוד פתאומי חד). הפרודות מקומטות ועל פי רוב קירחות והן בעלות זוויות חדות, מכורבלות ושפתן משוננת או מכונפות. הפריחה מנובמבר ועד אפריל.
חלמית מצויה

חֶלְמִית מְצוּיָה (.Malva nicaeensis All) היא צמח עשבוני חד-שנתי או דו-שנתי שרוע או זקוף שגובהו 20 עד 60 ס"מ. בישראל הוא גדל כמעט בכל האזורים. הא קירח או בעל שערות פשוטות, דלילות ומפושקות. העלים פשוטים ובעלי פטוטרת ארוכה. הטרף חלק ומחולק לאונות ארוכות או שהם מפורצים ל-5 עד 7 אונות משוננות בשפתן. הפרח בעל גביעון עם 3 עלים מופרדים לכל אורכם, דמויי ביצה עד מוארכים. עוקץ הפרח קירח או בעל שערות פשוטות ומפושקות. עלי הכותרת בעלי פסים סגולים לאורכם, מפורצים בראשם ואורכם 0.7 עד 1.4 ס”מ. הפרודות מרושתות ובעלות גומות. הפריחה מסוף ינואר עד תחילת יולי. מעוג כרתי דומה לחלמית מצויה, מכוסה שערות כוכביות הדוקות, צפיפותן גדולה ובולטת על עוקץ הפרח והפרי. עלי הגביעון מאוחים בבסיסם ורוחבם גדול משל חלמית מצויה.
חלמית מצרית

חֶלְמִית מִצְרִית (.Malva aegyptia L) היא צמח עשבוני חד-שנתי הגדל בערבות ובמדבריות בדרום הארץ. העלים גזורים כעין כף יד. הפרחים נישאים בודדים בחיק העלים או בקבוצות בקצות הענפים. הגביעון בעל 2 עלים דמוי סרגל. אורך עלי הכותרת כמעט כאורך הגביע. הפריחה מינואר עד תחילת מאי.
חלמית קטנת פרחים

חֶלְמִית קְטַנַּת-פְּרָחִים (.Malva parviflora L) היא צמח עשבוני חד-שנתי, שרוע או מזדקף, גודלו 10 עד 45 ס"מ בהתאם לזמינות המים, ופרחיו לבנים-ורדרדים. היא נפוצה ביותר ברחבי הנגב בבתי גידול מופרים ובצדי דרכים ודומה מאוד לחלמית מצויה, שפרחיה גדולים, ולחלמית זנוחה הנפוצות יותר בחבל הים-תיכוני. ראה ערך מורחב.
מיני המעוג בישראל

הסוג מעוג (Lavatera) בוטל מבחינה טקסונומית ואוחד עם חלמית (Malva). מחקרים גנטיים ומורפולוגיים שפורסמו ב-1998 על ידי הבוטנאי מרטין פורבס ריי (Martin Forbes Ray) הוכיחו שלשני הסוגים מאפיינים משותפים רבים ולא הייתה סיבה להפריד ביניהם. ההבחנה העיקרית בין מיני המעוג לבין מיני החלמית מתבססת על השוני בעלי הגביעון, בחלמית הגביעון בן 2 או 3 עלים מפורדים ואילו במעוג הגביעון מאוחה עלים ובעל 3 אונות.
מעוג אפיל

מָעוֹג אָפִיל (Malva trimestris) הוא עשב חד-שנתי זקוף (עד 120 ס"מ), ים-תיכוני, לא מצוי. הפרח דמוי משפך עמוק, עלי הכותרת ורודים-ארגמניים ולאורכם פסים כהים. הפרי מכוסה באופן מלא בדיסקוס שטוח או שקערורי שמתפתח בראשו של הציר המתרומם ממצעית הפרח. במילים אחרות, ציר המצעית איננו מורחב בחלקו העליון ללוחית שטוחה או קעורה ואיננו מכסה על הפרודות. הפריחה מאמצע פברואר עד סוף יוני.